L 159 I/4
FI
Euroopan unionin virallinen lehti
23.6.2023
(26)
Kyseisiä propagandatoimia on kanavoitu useiden sellaisten tiedotusvälineiden kautta, jotka ovat pysyvästi Venäjän federaation johdon suorassa tai epäsuorassa määräysvallassa.
Nämä toimet muodostavat merkittävän ja suoran uhkan unionin yleiselle järjestykselle ja turvallisuudelle.
Kyseisillä tiedotusvälineillä on oleellinen ja ratkaiseva merkitys Ukrainaan kohdistuvan hyökkäyssodan edistämisessä ja tukemisessa sekä sen naapurimaiden horjuttamisessa.
(27)
Tilanteen vakavuus huomioon ottaen ja vastauksena Ukrainan tilannetta epävakauttaviin Venäjän toimiin on tarpeen, että Euroopan unionin perusoikeuskirjassa tunnustettujen perusoikeuksien ja -vapauksien ja erityisesti sen 11 artiklassa tunnustetun sananvapauden ja tiedonvälityksen vapauden mukaisesti otetaan käyttöön uusia rajoittavia toimenpiteitä, jotta tällaisten tiedotusvälineiden lähetystoiminta unionissa tai unioniin suunnattu lähetystoiminta voidaan keskeyttää.
Toimenpiteet olisi pidettävä voimassa, kunnes Ukrainaan kohdistuva hyökkäyssota lopetetaan ja kunnes Venäjä ja sitä lähellä olevat tiedotusvälineet lakkaavat toteuttamasta propagandatoimia unionia ja sen jäsenvaltioita vastaan.
(28)
Euroopan unionin perusoikeuskirjassa tunnustettujen perusoikeuksien ja -vapauksien ja erityisesti sen 11, 16 ja 17 artiklassa tunnustettujen sananvapauden ja tiedonvälityksen vapauden, elinkeinovapauden ja omistusoikeuden mukaisesti kyseiset toimenpiteet eivät estä kyseisiä tiedotusvälineitä ja niiden henkilöstöä harjoittamasta unionissa muuta toimintaa kuin lähetystoimintaa, kuten tutkimuksia ja haastatteluja.
Nämä toimet eivät etenkään vaikuta velvollisuuteen kunnioittaa niitä oikeuksia, vapauksia ja periaatteita, joihin viitataan Euroopan unionista tehdyn sopimuksen 6 artiklassa ja jotka on vahvistettu Euroopan unionin perusoikeuskirjassa ja jäsenvaltioiden perustuslaeissa, niiden soveltamisalojen mukaisesti.
(29)
Jotta lähetyslupien keskeyttämisessä voidaan varmistaa johdonmukaisuus päätöksessä 2014/512/YUTP säädetyn menettelyn kanssa, neuvoston olisi käytettävä täytäntöönpanovaltaa päättääkseen kunkin tapauksen tarkastelun jälkeen, sovelletaanko näitä rajoittavia toimenpiteitä useisiin asetuksen (EU) N:o 833/2014 liitteessä XV lueteltuihin yhteisöihin asetuksessa (EU) N:o 833/2014 mainitusta päivästä alkaen.
(30)
Päätöksellä (YUTP) 2023/1217 jatketaan kieltoa kuljettaa tuotteita maanteitse unionissa Venäjällä rekisteröidyillä perävaunuilla ja puoliperävaunuilla, myös silloin, kun tähän käytetään Venäjän ulkopuolella rekisteröityjä kuormaautoja.
(31)
Yritykset kiertää unionin rajoittavia toimenpiteitä ovat johtaneet venäläistä raakaöljyä ja venäläisiä öljytuotteita kuljettavien alusten vilpillisten käytäntöjen voimakkaaseen lisääntymiseen.
Sen vuoksi päätöksellä (YUTP) 2023/1217 kielletään siirtoja alukselta alukselle suorittavien alusten pääsy satamiin ja sulkuihin unionin alueella, jos toimivaltaisilla viranomaisilla on perusteltua syytä epäillä, että alus rikkoo kieltoa tuoda meriteitse venäläistä raakaöljyä ja venäläisiä öljytuotteita unioniin tai että se kuljettaa hintakattokoalition vahvistamaa hintakattoa korkeammalla hinnalla ostettua venäläistä raakaöljyä tai venäläisiä öljytuotteita.
Kyseistä toimenpidettä sovelletaan kaikkiin aluksiin riippumatta siitä, minkä lipun alla ne on rekisteröity, ja kaikkiin alukselta alukselle suoritettaviin siirtoihin, jotka tapahtuvat missä tahansa jäsenvaltion satamiin tai sulkuihin suuntautuvan matkan vaiheessa.
Joka tapauksessa aluksilta kielletään pääsy satamiin ja sulkuihin unionin alueella, jos ne eivät ilmoita toimivaltaiselle viranomaiselle vähintään 48 tuntia etukäteen alukselta alukselle suoritettavasta siirrosta, joka tapahtuu tietyillä maantieteellisillä alueilla.
Lisäksi kyseinen kielto vahvistaa entisestään toimenpiteitä, joita jäsenvaltiot ovat ottaneet käyttöön suojellakseen rannikkojaan tällaisten alukselta alukselle suoritettavien siirtojen aiheuttamilta mahdollisilta ympäristöonnettomuuksilta.
(32)
Päätöksellä (YUTP) 2023/1217 kielletään myös sellaisten alusten pääsy satamiin ja sulkuihin unionin alueella, joiden osalta toimivaltaisilla viranomaisilla on perusteltua syytä epäillä, että ne häiritsevät laittomasti aluksella olevia automaattisia tunnistusjärjestelmiään (AIS), kytkevät ne pois päältä tai estävät niitä muulla tavoin toimimasta kuljettaessaan venäläistä raakaöljyä ja venäläisiä öljytuotteita SOLAS-yleissopimuksen V/19-säännön 2.4 kappaleen vastaisesti.
Kyseistä kieltoa ei sovelleta olosuhteissa, joissa aluksella oleva AIS voidaan sääntöjenmukaisesti kytkeä pois päältä navigointitietojen suojaamista koskevien kansainvälisten sopimusten, sääntöjen tai standardien mukaisesti, esimerkiksi kun kyseessä on merenkulku korkean turvallisuusriskin vesillä.
Kyseistä kieltoa sovelletaan myös kaikkiin aluksiin riippumatta siitä, minkä lipun alla ne on rekisteröity, ja kaikkeen navigointijärjestelmän laittomaan häirintään missä tahansa jäsenvaltion satamiin tai sulkuihin suuntautuvan matkan vaiheessa.